****

**O B E C J A S T R A B Á**

**VŠEOBECNE ZÁVÄZNÉ NARIADENIE - NÁVRH**

**č. 1/2015**

**––––––––––––––––––––––––––––––––––––––––––––––––––––––––––––**

**O PREVÁDZKOVOM PORIADKU POHREBISKA A DOMU SMÚTKU OBCE JASTRABÁ**

Návrh VZN vyvesený na pripomienkovanie občanom: 14.01.2015

Návrh VZN zvesený:

VZN schválené:

VZN vyvesené dňa:

Účinné od:

**Vojtech Sklenár**

 starostka obce

Obec Jastrabá v súlade s § 6 zákona č. 369/1990 Zb. o obecnom zriadení v znení neskorších predpisov a v súlade so zákonom č. 131/2010 Z. z. o pohrebníctve v znení neskorších predpisov vydáva toto všeobecne záväzné nariadenie o prevádzkovom poriadku pohrebiska a domu smútku obce Jastrabá.

**Článok I.**

**Úvodné ustanovenia**

1. Účelom tohto všeobecne záväzného nariadenia o prevádzkovom poriadku pohrebiska a domu smútku obce Jastrabá (ďalej len „prevádzkový poriadok“) je upraviť rozsah služieb poskytovaných v dome smútku a na pohrebisku v obci Jastrabá, povinnosti prevádzkovateľa domu smútku a pohrebiska, povinnosti nájomcu hrobového miesta, povinnosti návštevníkov pohrebiska a cenník služieb.

1. Toto nariadenie je záväzné pre prevádzkovateľa domu smútku a pohrebiska, nájomcov hrobových miest a návštevníkov domu smútku a pohrebiska.

**Článok II.**

**Prevádzkovateľ domu smútku a pohrebiska**

1. Dom smútku a pohrebisko prevádzkuje Obec Jastrabá (ďalej len „prevádzkovateľ“).

1. Identifikačné údaje prevádzkovateľa:

 Obec Jastrabá

 IČO: 00320714

 Adresa: Obecný úrad, Jastrabá č. 130, 967 01 Kremnica

 Štatutárny zástupca: Vojtech Sklenár, starosta obce

 Kontakt: 045/6733324

1. Zodpovedný zástupca prevádzkovateľa: Dušan Reiter

 Horná Ves č. 44, 967 01 Horná Ves

**Článok III.**

**Rozsah služieb poskytovaných v dome smútku**

1) Prevádzkovateľ poskytuje v dome smútku služby:

1. chladiace zariadenie na dočasné uloženie ľudských pozostatkov,
2. obradnú sieň na vykonávanie smútočných obradov (podľa dohody s obstarávateľom pohrebu) za poplatok stanovený v cenníku, ktorý tvorí prílohu č. 1 tohto všeobecne záväzného nariadenia.

**Článok IV.**

**Správa domu smútku**

1. Prevádzkovateľ zabezpečuje:
	1. správu domu smútku a funkčnosť chladiacich zariadení,
	2. prevzatie ľudských pozostatkov alebo ľudských ostatkov, ak je úmrtie doložené listom o prehliadke mŕtveho a štatistickým hlásením o úmrtí vystaveným lekárom. Ak ide v súvislosti s úmrtím o podozrenie zo spáchania trestného činu, len s písomným súhlasom orgánu činného v trestnom konaní.

1. Dom smútku slúži na:
	1. uloženie ľudských pozostatkov do času pochovania do chladiaceho zariadenia, ktoré zabezpečí trvalé udržanie teploty v rozmedzí 0 oC až 5 oC, ak doba od úmrtia do pochovania presiahne 14 dní alebo ak to vyžaduje stav ľudských pozostatkov, tieto sa uložia do mraziaceho zariadenia, ktoré zabezpečí trvalé udržanie teploty nižšej ako – 10 oC.
	2. vykonávanie cirkevných a občianskych smútočných obradov.

1. Cirkevné a občianske smútočné obrady zabezpečuje obstarávateľ pohrebu.

1. Dom smútku sa otvára pre smútiacu rodinu 1 hodinu pred začatím smútočného obradu alebo podľa dohody s obstarávateľom pohrebu.

1. Prevádzkovateľ domu smútku umožní 30 minút pred konečným uzavretím rakvy pred pochovaním prítomnosť obstarávateľa pohrebu a blízkych osôb.

1. Zamestnanci prevádzkovateľa domu smútku pri manipulácii (otváraní, uzatváraní) s rakvou sú povinní citlivo a slušne správať sa k obstarávateľovi pohrebu a blízkym osobám a byť primerane oblečení.

**Článok V.**

**Rozsah služieb poskytovaných v pohrebisku**

1) Prevádzkovateľ v pohrebisku poskytuje služby:

1. správu a údržbu pohrebiska,
2. správu a údržbu komunikácií a zelene na pohrebisku,
3. vedenie evidencie súvisiacej s prevádzkovaním pohrebiska,
4. zber a odvoz odpadu z pohrebiska,
5. dodávku vody.

**Článok VI.**

**Užívanie hrobového miesta**

1. Prevádzkovateľ pohrebiska prenajíma hrobové miesta na uloženie ľudských pozostatkov.

1. Obstarávateľ pohrebu je povinný požiadať prevádzkovateľa o uzatvorenie nájomnej zmluvy na užívanie hrobového miesta. .

1. Prevádzkovateľ je povinný s obstarávateľom pohrebu, ako nájomcom spísať zmluvu o nájme užívania hrobového miesta (ďalej len „nájomná zmluva“) na dobu neurčitú, nesmie by vypovedaná skôr, ako po uplynutí 10 rokov odo dňa uloženia ľudských pozostatkov do hrobu.

1. Po predložení platnej nájomnej zmluvy obstarávateľom pohrebu prevádzkovateľ určí a vymeria hrobové miesto na vybudovanie hrobu v súlade s plánom miest na pochovávanie.

1. Hĺbka hrobu na ukladanie ľudských pozostatkov pre:
	1. dospelú osobu a dieťa staršie ako 10 rokov musí byť najmenej 1,6 m,
	2. dieťa mladšie ako 10 rokov musí byť najmenej 1,2 m.

1. Rakva s ľudskými pozostatkami musí byť po uložení do hrobu zasypaná skyprenou zeminou vo výške minimálne 1,2 m. Bočné vzdialenosti medzi jednotlivými hrobmi musia byť najmenej 0,3 m.

1. Za dočasné užívanie hrobového miesta nájomca platí prevádzkovateľovi nájomné a úhrady za služby (správa a údržba pohrebiska, správa a údržba komunikácie a zelene v pohrebisku, zber a odvoz odpadu z pohrebiska, dodávka vody) poskytované s užívaním hrobového miesta.
	1. nájom za hrobové miesto vo výške 16,60 € za jednohrob /po dobu 10 rokov/,
	2. nájom za hrobové miesto vo výške 33,20 € za dvojhrob /po dobu 10 rokov/.

**Článok VII.**

**Povinnosti prevádzkovateľa domu smútku a pohrebiska**

1) Prevádzkovateľ domu smútku a pohrebiska je povinný:

1. zabezpečovať schodnosť a zjazdnosť komunikácie pred domom smútku a chodníkov v pohrebisku,
2. pred smútočným obradom pripraviť smútočnú obradnú sieň v dome smútku,
3. dočasne uložiť ľudské pozostatky do chladiaceho zariadenia v dome smútku,
4. dezinfekciu chladiacich zariadení vykonávať pri ich čistení a po každom uložení ľudských pozostatkov,
5. vykonávať upratovanie všetkých priestorov v dome smútku po každom smútočnom obrade,
6. zabezpečiť údržbu a udržiavanie pohrebiska v stave zodpovedajúcemu zachovania dôstojnosti miesta. Vysádzať a udržiavať dreviny na pohrebisku a v prípade potreby ich spílenia zabezpečí spílenie prostredníctvom oprávnenej osoby,
7. starať sa o dôstojnosť hrobov zomretých osôb, ktoré patrili do významného kultúrneho a spoločenského života v prípade, že o takéto hroby sa nemá kto starať,
8. upozorniť nájomcu hrobového miesta na nedostatky, ktoré narúšajú dôstojnosť pohrebiska,
9. dohliadať na ukladanie odpadu z hrobov do zbernej nádoby na to určenej,
10. dodržiavať základné hygienické podmienky, bezpečnosť a ochranu zdravia pri práci pri prevádzkovaní domu smútku a pohrebiska v súlade s príslušnými platnými právnymi predpismi,
11. osoby vykonávajúce činnosti súvisiace so zabezpečením prevádzky domu smútku a pohrebiska sú povinné používať osobné ochranné pracovné prostriedky a sú povinné citlivo a slušne sa správať k blízkym osobám mŕtveho a ostatným osobám,
12. viesť evidenciu pohrebiska, ktorá obsahuje osobné údaje osoby, ktorej ľudské ostatky sú v hrobovom mieste uložené,
13. písomne informovať nájomcu hrobového miesta o skutočnosti, že uplynie lehota, za ktorú bolo nájomné zaplatené a informáciu doručiť najmenej 5 mesiacov pred uplynutím lehoty, za ktorú bolo nájomné zaplatené. Ak mu nie je známa adresa alebo sídlo nájomcu uverejní túto informáciu na úradnej tabuli pohrebiska.

**Článok VIII.**

**Povinnosti nájomcu hrobového miesta**

1. Nájomca hrobového miesta je povinný na vlastné náklady udržiavať prenajaté hrobové miesto v stave zodpovedajúcemu zachovaniu dôstojnosti hrobového miesta.

1. Odpad z hrobového miesta nájomca je povinný uložiť do zbernej nádoby na to určenej.

1. Zakazuje sa nájomcovi hrobového miesta:
	1. vysádzať stromy a ostatné dreviny na pohrebisku bez písomného súhlasu prevádzkovateľa pohrebiska,
	2. umiestňovať lavičky na pohrebisku bez písomného súhlasu prevádzkovateľa

pohrebiska,

* 1. vjazd motorových vozidiel a motocyklov na pohrebisko bez písomného súhlasu prevádzkovateľa pohrebiska,
	2. fajčiť na pohrebisku,
	3. odhadzovať odpadky mimo zberných nádob na to určených,
	4. vodiť psov na pohrebisko,
	5. robiť hluk na pohrebisku,
	6. neoprávnene zasahovať do iného hrobového miesta,
	7. vstup deťom do 10 rokov do pohrebiska bez sprievodu dospelej osoby,
	8. je povinný platiť nájomné a úhrady za služby poskytované s užívaním hrobového miesta.

**Článok IX.**

**Povinnosti návštevníkov pohrebiska**

1. Návštevníci pohrebiska sú povinní:
	1. na pohrebisku a v dome smútku správať sa spôsobom, ktorý nenarušuje pietu a dôstojnosť miesta,
	2. dbať o poriadok, čistotu a starostlivosť zaobchádzať so zariadeniami, ktoré slúžia verejnému záujmu.

1. Návštevníkom pohrebiska sa zakazuje:
	1. vjazd motorových vozidiel a motocyklov na pohrebisko bez písomného súhlasu prevádzkovateľa pohrebiska,
	2. fajčiť na pohrebisku,
	3. odhadzovať odpadky mimo zberných nádob na to určených,
	4. vodiť psov na pohrebisko,
	5. robiť hluk na pohrebisku,
	6. neoprávnene zasahovať do iného hrobového miesta.

**Článok X.**

**Prístup pohrebiska verejnosti**

1. Pohrebisko je prístupné verejnosti 24 hodín denne.

1. Dom smútku sa otvára pre smútiacu rodinu 1 hodinu pred začatím smútočného obradu alebo podľa dohody s obstarávateľom pohrebu.

1. Prevádzkovateľ môže prístup na pohrebisko alebo jeho časti dočasne zakázať, napr. v dobe vykonávania terénnych úprav, exhumácií a za snehu či poľadovice, ak nemožno zaistiť bezpečnosť návštevníkov pohrebiska.

**Článok XI.**

**Spôsob ukladania ľudských pozostatkov a plán miest na pochovávanie**

1. Pochováva sa uložením ľudských pozostatkov do zeme alebo spopolnením.

1. Ľudské pozostatky a ľudské ostatky sa ukladajú do zeme na pohrebisku.

1. Spopolnené ostatky sa ukladajú na mieste pohrebiska určenom prevádzkovateľom pohrebiska.

1. Výkopové práce súvisiace s pochovávaním vykonáva rodina zosnulého alebo prevádzkovateľ pohrebnej služby, ktorí sú povinní zabezpečiť bezpečnostné a hygienické podmienky.

1. Ľudské pozostatky sa spravidla ukladajú po jednom do každého hrobu, ak dôležitý všeobecným záujem nevyžaduje uloženie do spoločného hrobu. Ďalšie ľudské pozostatky sa môžu do toho istého hrobu uložiť, ak je ich možné umiestniť nad úroveň naposledy pochovaných ľudských ostatkov a vrstva uľahnutej zeminy nad rakvou bude najmenej 1 m.

1. Plán miest na pochovávanie sa nachádza u prevádzkovateľa pohrebiska a tvorí neoddeliteľnú súčasť tohto prevádzkového poriadku.

**Článok XII.**

**Spôsob vedenia evidencie pohrebiska**

1. Prevádzkovateľ pohrebiska je povinný viesť evidenciu pohrebiska, ktorá sa člení na:
	1. evidencia hrobových miest,
	2. evidencia prevádzkovania pohrebiska.

1. Evidencia hrobových miest obsahuje:
	1. meno, priezvisko a dátum úmrtia osoby, ktorej ľudské ostatky sú uložené v hrobovom mieste,
	2. číslo hrobového miesta, v ktorom sú uložené ľudské ostatky
	3. záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky bol nakazený nebezpečnou chorobou,
	4. meno, priezvisko a adresu miesta trvalého pobytu, ak je nájomcom fyzická osoba, názov obce ak je nájomcom obec,
	5. dátum uzavretia zmluvy o nájme hrobového miesta a údaje o zmene nájomcu,
	6. údaje o vypovedaní nájomnej zmluvy a dátum jej skončenia,
	7. skutočnosť, či je hrob, alebo pohrebisko chránené ako národná kultúrna pamiatka alebo pamätihodnosť obce podľa osobitného predpisu, alebo či ide o vojnový hrob,
	8. údaje o pochovaní potrateného ľudského plodu alebo predčasne odňatého ľudského plodu.

1. Evidencia hrobových miest sa vedie písomne na Obecnom úrade v Jastrabej.

1. Evidencia prevádzkovania pohrebiska obsahuje:
	1. údaje o zákaze pochovávania a dobe jeho trvania, ak sa taký zákaz vydal,
	2. údaje o zrušení pohrebiska.

**Článok XIII.**

**Podmienky vstupu prevádzkovateľa pohrebnej služby na pohrebisko**

1. Prevádzkovateľ pohrebiska je povinný umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu.

1. Prevádzkovateľ pohrebiska vykonáva dozornú činnosť pri pietnych aktoch, tzn. odovzdáva a preberá priestory a zariadenia domu smútku obstarávateľovi pohrebu a tej pohrebnej službe, ktorá bude vykonávať pietny akt.

1. Pracovníci pohrebnej služby musia byť počas smútočného obradu upravení a povinní sa zdržať v styku s pozostalými necitlivého správania a svojim oblečením a vystupovaním zachovávať dôstojnosť celého pietneho aktu.

1. Pohrebné služby sú zodpovedné:
	* za výkon hrobu a jeho zasypanie,
	* za bezpečné otvorenie a uzatvorenie hrobu,
	* za poškodenie hrobového príslušenstva pri vykonávaní svojej činnosti.

1. Pohrebné služby sú povinné:
	* dodržiavať ustanovenia tohto prevádzkového poriadku,
	* svoju činnosť vykonávať v zmysle platných zákonov,
	* pri výkope nového hrobového miesta dodržiavať hranice rozmeru hrobu, vytýčené prevádzkovateľom pohrebiska.

**Článok XIV.**

**Dĺžka tlecej doby**

1) Ľudské ostatky musia byť uložené v hrobe najmenej do uplynutia tlecej doby, ktorá musí trvať najmenej 10 rokov odo dňa uloženia ľudských pozostatkov do hrobu.

**Článok XV.**

**Spôsob nakladania s odpadmi**

1. Nájomníci hrobového miesta a návštevníci pohrebiska ukladajú odpad z hrobového miesta do zberných nádob na to určených na pohrebisku.

1. Prevádzkovateľ pohrebiska zabezpečuje na zber odpadu z pohrebiska zbernú nádobu, ktorú vyváža pravidelne podľa potreby osoba oprávnená nakladať s odpadmi podľa zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov. Podrobnosti o nakladaní s komunálnymi odpadmi sú upravené vo Všeobecne záväznom nariadení obce Jastrabá o nakladaní s komunálnymi odpadmi a drobnými stavebnými odpadmi.

1. Za zber, odvoz komunálneho odpadu a udržiavanie čistoty okolo zbernej nádoby zodpovedá správca pohrebiska.

**Článok XVI**

**Priestupky**

1) Priestupku na úseku pohrebníctva sa dopustí ten, kto:

1. nedodržiava ustanovenia prevádzkového poriadku pohrebiska, ktoré sa týkajú povinností nájomcu hrobového miesta,
2. neužíva hrobové miesto podľa nájomnej zmluvy,
3. neudržiava prenajaté hrobové miesto v poriadku na vlastné náklady,
4. písomne neoznámi prevádzkovateľovi pohrebiska všetky zmeny údajov, ktoré sú potrebné na vedenie evidencie,
5. neudržiava poriadok na pohrebisku,
6. nedodržiava ustanovenia prevádzkového poriadku pohrebiska, ktoré sa týkajú povinností návštevníkov,
7. nezachováva dôstojnosť pohrebiska.

1. Na priestupky a ich prejednávanie sa vzťahuje zákon č. 372/1990 Zb. O priestupkoch v znení neskorších predpisov.

1. Za priestupky uvedené v ods. 1 možno uložiť pokutu do 663 €. Pri ukladaní pokuty sa prihliada na závažnosť, spôsob, čas trvania a následky protiprávneho konania.

1. Za priestupky možno uložiť blokovú pokutu do výšky 66 €.

1. Priestupky podľa odseku 1 prejednáva a sankcie za ne ukladá obec. Výnos z pokút je príjmom rozpočtu obce.

**Článok XVII.**

**Záverečné ustanovenia**

1. Toto všeobecne záväzné nariadenie bolo schválené obecným zastupiteľstvom v Jastrabej

uznesením č. 1/2015 zo dňa ...................... a nadobúda účinnosť dňom ..............................

1. Akékoľvek zmeny, alebo doplnky prevádzkového poriadku pohrebiska schvaľuje Obecné zastupiteľstvo v Jastrabej formou dodatkov k tomuto VZN.

 **Vojtech Sklenár**  starostka obce

**Príloha č. 1**

# Cenník

|  |  |
| --- | --- |
| **Typ hrobového miesta**  | **Nájomné na obdobie 10 rokov**  |
| jednohrob  | 16,60 €  |
| detský hrob  | 16,60 €  |
| dvojhrob  | 33,20 €  |
|  |  |

|  |  |
| --- | --- |
| **Prenájom za použite domu smútku**  | 5,00  |